Hoe gaan ons dood? | SkalkSkryf
« Wilde Weste
The end is neigh? »
Hoe gaan ons dood?
Januarie 22, 2010 deur Louwie
By die begrafnis sit die Dominee ons verstaan van dood soos volg uiteen:
Daar is, sê hy, drie maniere van kyk na die proses;
1) God besluit dit is tyd vir jou om dood te gaan (of om te lewe), en jy gaan dood (of jy lewe). Jy het geen inspraak, geen keuse in die saak nie. Dit, sê die Dominee is die Calvinistiese siening van die saak, die regte siening van die saak en so onderskryf die kerk dit dan ook.
2) Jy is verantwoordelik vir jou eie dood, of bepaalde omstandighede gebeur sodat jy kan dood gaan (weerlig, motorongeluk, gebou val op jou in, `n kind verdrink ens) en God kan ingryp en keer dat jy doodgaan, maar vir een of ander rede gryp hy nie in nie. Hy laat dus toe dat jy sterwe deur passief toe te kyk hoe jy tot jou einde kom.
Dit, sê die prediker, is nie hoe die kerk dit sien nie. Dit is verkeerd, dit is sondig om dit so te sien (want dit maak God aandadig aan jou dood, dit maak God skuldig?)
3) Jy kies self om dood te gaan deur bv. Selfmoord te pleeg en God het geen inspraak in jou keuse nie, dit is jou besluit, Hy kan jou nie keer nie, Hy staan magteloos teen jou wilsbesluit. Jy is die enigste een met seggenskap oor jou eie lewe.
Dit, sê die Dominee, is die ergste sonde denkbaar.
Dit is die stem van die rede wat die kerk omarm het, wat die kerk dalk ook verarm het.
Die Afrika koor sing vir ons met `n oorgawe ongekend aan ons Calvinistiese kille ingesteldheid. Miskien juis as vingerwysing na ons geleerde mistastings/rondtastings oor die dinge van die gees, van die verhouding tussen transendente syn en die immanente syndes, soos Danie Goosen ( Die Nihilisme, notas oor ons tyd) daarna verwys.
Deur die rede het die misterie van die syn vir ons verlore geraak. In stede daarvan dat die immanente syndes deur middel van "die dramaturgiese praktyk" in en deur die kerkdiens aan die hoogste syn deelneem, en so deel word van die misterie van die syn, voer die dominee sy geleerde rede, sit die gemeente passief en sonder begrip, sonder meelewing gedienstig en luister (soms na die grootste klomp snert) en gaan onverkwik huis toe, diep onder die indruk van hulle sondeskuld.
Deur ons "redelike" kennis van God, mis ons die verdiepende misterie wat die transendente syn is, en wat ons slegs kan beleef deur ("dramaturgiese") deelname aan die transendente.
Posted in Louwie | Tagged Die Immanente, dood, Transendente | 13 Kommentaar
op Januarie 23, 2010 at 6:49 vm flippiefanus
Louwie, as mens so lees wat jy skryf (ook wat jy van tevore geskryf het) dan kry mens mettertyd die indruk dat jy nogal geneig is om baie oor die dood te skryf. Dit lyk dus vir my dat jy een of ander fasinering het met die dood. Is ek reg?
Ek het 'n ander vraag, wanneer jy nou iewers lees oor iets soos transendensie wat deur iemand soos byvoorbeeld Danie Goosen geskryf is, hoe weet jy of dit wat hy skryf die waarheid is? Glo jy dit bloot omdat dit vir jou waar klink? Glo jy dit omdat jy dit graag wil glo? Het jy eerstehandse ervaring daarmee?
op Januarie 23, 2010 at 7:21 nm Louwie
Die dood, Flippiefanus, is die enigste ding waarvan ons seker kan wees in hierdie lewe, die enigste ding wat ons almal werklik gemeen het, wat ons almal, `n ieder en `n elk een of ander tyd persoonlik gaan beleef (tensy jy natuurlik Liewe Jesus is.)
Ek vind dit sekerlik fasinerend, soos menige groot geeste voor my tyd (Camus, Schopenhauer, Nietzshe en selfs Sartre) dit ook gevind het.
Ek dink en skryf oor die dood ja, maar ek skryf ook oor seks, so wat moet `n mens daarvan aflei?
Ek sien jy skryf oor die Bybel en Godsdiens maar nie oor seks nie. Ons sal maar self ons afleidings daaroor maak 😀
Dan `n teenvraag: As jy nou in die Bybel of waar ook al van bv. Abraham se geloof lees, David se heldedade en Salomo se wysheid, of oor die bestaan van God, die maagdelike geboorte, die water wat in wyn verander is en die Christus wat op die water loop, of die lewe na die dood en die bestaan van engele, die duiwel en die hel en hemel, hoe weet jy dis die waarheid? Glo jy bloot omdat dit vir jou waar klink? Glo jy omdat jy graag wil glo? Het jy eerstehandse ervaring daarmee?
op Januarie 23, 2010 at 10:09 nm flippiefanus
Louwie, dankie dat jy vra. Ek glo in die dinge wat ek in die Bybel lees omdat ek die Heilige Gees in my lewe het. Danksy die inspirasie wat deur die Heilige Gees van God af kom kan mens die dinge van die Bybel beter verstaan.
Nou het ek jou vraag beantwoord, maar jy het nog nie my vraag beantwoord nie. Of nie so dat ek dit kon agterkom nie.
Nou wonder ek wat die afleidings is wat jy maak oor ek nou volgens jou nie oor seks skryf nie? My gevoel is dat inskrywings oor seks 'n goedkoop manier is om aandag te trek. As daar iets spesifiek oor seks is waaroor ek wil skryf sal ek, maar nie sommer net om mense te lok nie.
op Januarie 24, 2010 at 8:17 vm Louwie
Flippiefanus, as empiries gedrewe wetenskaplike sal jy self weet dat die verifikasie beginsel ook hier geld. Die eerste ding wat die Andrews en Johan Swartze van die wêreld van jou gaan vra is bewys dit. En Rosalindfranklin gaan sê hier is duidelike tekens van psigopatologie teenwoordig, miskien delusions of grandiur?
Die probleem met die Heilige gees is dat hy soveel verskillende dinge vir verskillende mense sê, baie teenstrydige dinge. My oorlede Ma se leeraar se Gees het vir hom gesê om vir my Ma te sê dat sy nie sal hemel toe gaan as sy nie in tale kan praat nie Dit is moontlik die rede waarom sy na haar dood nog soveel jare daar by haar graf rongesit het? Die Gees het ook vir die prediker gesê dat sy en ander gemeentelede dringend `n klomp geld in die kerk se koffers moes inbetaal, waarna die prediker en die gees terstond na Amerika verkas het.
Aan `n vriend van my het die Gees geopenbaar dat ek reguit op pad hel toe is omdat ek nie gesond geword het nadat hulle roerend vir my gebid het nie en `n vriendin se jong dogter is byna van haar verstand af gedryf na iemand gedurende `n kerkdiens gesê het die Heilige Gees het aan haar gesê die kind is beset deur `n bose gees of geeste en die gemeentre moet haar dadelik die hande oplê.
Op jou vraag moet ek `n beskeie en gekwalifiseerde ja antwoord. Ek het eerstehandse ervaring van die moontlikheid van transendering, maar dit eers na baie jare van sit op my kussing in kontemplasie en meditasie.
op Januarie 24, 2010 at 8:01 nm flippiefanus
Louwie, dit is mos nou logies dat die mensdom heeltemal daartoe instaat is om ander om die bos gaan probeer lei deur hulle te vertel dat die Heilige Gees sekere goed vir hulle vertel wat nie so is nie. Die Bybel waarsku ons dan self daarteen. Die feit dat mense sulke dinge doen beteken egter nie dat die Heilige Gees nie wel mense inspireer nie. In die Bybel word daar ook gepraat van 'n "fyn aanvoeling" wat mens kan ontwikkel om te onderskei tussen dit wat wel van die Heilige Gees kom en dit wat sommer kansvattery is.
Nou wil ek nog 'n vraag vra: as jy nou wel eerstehandse ervaring oor die saak het, hoe help dit jou om te weet of dit wat jy in daardie boeke lees die waarheid is? As jy alles wat jy lees reeds self ervaar het, is dit mos nie vir jou nodig om nog boeke daaroor te lees nie, of hoe?
op Januarie 24, 2010 at 8:18 nm Louwie
Jy lees tog steeds die Bybel Flippiefanus?
op Januarie 25, 2010 at 12:12 vm mnr.muller
@Louwie+flippiefanus: Wil maar net sê dat ek dit geniet om julle tweepraak te lees.
Wonder wat sou Die Piesangverkoper toegevoeg het?
op Januarie 25, 2010 at 9:19 nm Louwie
Ja, mens mis onse piesangverkoper. Sal hom weer `n slag e-pos en hoor of hy nog leef. Daar was nou eendag iets in die koerant oor `n Bertus de Villiers, wonder of dit hy was? Hy is tog Johannes nie waar nie?
Hy en emil jung se afwesigheid laat `n groot leemte hier op die web.
op Januarie 26, 2010 at 1:05 nm demoerin
Ja, Emil sluip soos die skim in die donker rond, en maak net so af en toe, hier en daar 'n buiging.
op Januarie 26, 2010 at 8:37 nm flippiefanus
Louwie, die Bybel is geinspireerde teks. Nie net alleen lees ek dit nie, ek lees dit oor en oor. Maar dis ongelukkig nie waar van ander boeke nie,of sien jy die beke wat jy lees ook as geinspireer?
Ja Emil sluip hier rond en Piesang is nou weer Bertus en hy het weer 'n nuwe woernaal, maar hy is nie baie aktief daarmee nie.
op Januarie 27, 2010 at 7:05 vm Joh
'n Ware god inspireer die lewe, nie net 'n enkele boek nie.
op Januarie 27, 2010 at 8:53 nm flippiefanus
Wat bedoel jy met "inspireer die lewe"? As mens "inspireer" sien as dit wat deur die Gees gegee word dan kan mens wel se dat God aan ons lewe deur die Gees geskenk het. God inspireer egter ook die Bybel deurdat Hy deur die Gees so aan ons wysheid en kennis gee.
op Januarie 29, 2010 at 9:16 nm Louwie
God inspireer elke dag, elke oomblik van ons lewens, nie net as ons die Bybel lees nie. Die Gees help ons dus om `n geïnspireerde lewe te lei, om kennis en wysheid op te doen enige plek, enige tyd.
Laat my dink aan die ou wat by die Buddhiste klooster uitgeskop is na jare se meditasie sonder om die Lig te gesien het/satori te beleef het.
Loop hy direk van die klooster af na `n bordeel toe, en daar, met die eerste orgasme wat hy in baie jare beleef, gaan die lig vir hom op.